Diari Oficial de la Generalitat Valenciana


Sumari del DOGV 4917, del 04-01-2005 (2004/13657)

ACORD de 28 de setembre de 2004, de la Comissió Territorial d'Urbanisme, relatiu al projecte d'expropiació per taxació conjunta, de l'àrea de reserva per a l'ampliació del patrimoni públic del sòl denominat Pablo Picasso del municipi de Petrer.
----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4917

Data del DOGV
:   04-01-2005

Secció del DOGV
:   V. ALTRES ANUNCIS - F) EXPROPIACIONS

Número del document
:   2004/13380


Data del document
:   28-09-2004

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * Petrer
    * expropiació

ACORD de 28 de setembre de 2004, de la Comissió Territorial d'Urbanisme, relatiu al projecte d'expropiació per taxació conjunta, de l'àrea de reserva per a l'ampliació del patrimoni públic del sòl denominat Pablo Picasso del municipi de Petrer. [2004/F13030]
  
Vist l'expedient de referència i basant-se en els següents antecedents i consideracions,
  
Antecedents de fet
  
Primer. L'Ajuntament en Ple, en sessió celebrada el dia 20 de desembre de 2002, va acordar aprovar provisionalment el projecte d'expropiació de l'àrea de reserva per a ampliació del patrimoni públic del sòl denominat Pablo Picasso. Actua, l'Ajuntament de Petrer, com a administració que expropia, legitimat conforme al que disposa l'article 3.11.3 de les normes urbanístiques del Pla General de Petrer, que inclou els terrenys en l'àrea de reserva a l'efecte de l'article 99 de la Llei Reguladora de l'Activitat Urbanística (en endavant LRAU).
  
Amb data 30 de maig de 2001, el Ple de la corporació municipal, va adoptar l'acord d'aprovar inicialment el projecte d'expropiació per taxació conjunta de referència, i exposar-lo al públic per un termini d'un mes, mitjançant inserció d'anuncis en el Diari Oficial de la Generalitat Valenciana, en el Butlletí Oficial de la Província d'Alacant i en el diari Información d'Alacant, així mateix es van efectuar les notificacions individuals als titulars de béns i drets afectats.
  
Durant el període de sotmetiment a informació pública es van presentar tres escrits d'al·legacions, vistes aquestes, com també les certificacions de domini i càrregues emeses pel Registre de la Propietat, amb vista a la depuració d'errors en la relació de titulars i finques registrals afectades, es va rectificar el projecte, del qual es va donar audiència per un termini de 20 dies als interessats afectats, mitjançant notificació individual i publicació d'edictes en el tauler d'anuncis de l'ajuntament i en el Butlletí Oficial de la Província d'Alacant; en aquest segon període es presenten dos escrits d'al·legacions, que van ser informats oportunament.
  
Segon. La Comissió Territorial d'Urbanisme, en sessió celebrada el dia 4 de febrer de 2003, va acordar: «Deixar pendent de resolució l'expedient de referència fins que l'ajuntament, aporte major justificació respecte de l'assignació de valors a les parcel·les objecte d'expropiació, ja que s'assignen diferents valors a les parcel·les fragmentant-les, la qual cosa dóna com a resultat que la major part del terreny valorat (parcel·la 3), ho siga a raó de 3,16 euros/m², sense tindre en compte, per un costat la seua pertinença a la mateixa àrea de reserva confrontant amb la carretera i el confrontament entre si, i per un altre, l'ús comú a què es destinen (SNU tipus E amb ús característic dotacional). En tot cas es considera, excepte major justificació, que totes les parcel·les han d'entendre's en situació de confrontament amb la carretera, per la qual cosa el seu valor unitari, d'acord amb el projecte presentat ascendiria a 9,02 euros/m².»
  
Amb la finalitat d'acomplir les observacions assenyalades tant per la Comissió Territorial d'Urbanisme com per la Gerència Territorial del Cadastre, l'ajuntament remet documentació complementària amb data 30 d'abril de 2003.
  
Tercer. La documentació del projecte està integrada per determinació de l'àmbit territorial amb els documents que l'identifiquen quant a situació, superfície i límits, memòria comprensiva de la relació de propietaris afectats i dels béns i drets que s'han d'expropiar i els criteris de valoració segons la seua qualificació urbanístics i fulls de preu just individualitzats de cada finca que continguen el valor del sòl i, si és el cas, el corresponent a les edificacions, obres, instal·lacions i plantacions.
  
Quart. Constitueix l'objecte de l'expedient l'expropiació dels béns i drets dels propietaris afectats, en concret, quatre parcel·les de propietat privada situades en una àrea de sòl àrea de reserva per a l'ampliació del patrimoni públic de sòl. El Pla General Municipal de Petrer classifica aquest sòl com a sòl no urbanitzable comú tipus E amb ús característic dotacional. Les parcel·les objecte d'expropiació totalitzen 10.412 m² de sòl.
  
L'ordenació urbanística dels terrenys està determinada pel Pla General d'Ordenació Urbana del municipi de Petrer, aprovat definitivament el 28 de novembre de 1997 i 30 de gener de 1998 i publicat en el Butlletí Oficial de la Província d'Alacant número 11, de 18 de maig de 1998, que classifica els terrenys objecte del present projecte com a sòl no urbanitzable comú tipus E.
  
Cinqué. Consta en l'expedient informe favorable de la Gerència Territorial del Cadastre de data 2 de setembre de 2004.
  
Consideracions tecnicojurídiques
  
Primera. La resolució d'aprovació definitiva de la Comissió Territorial d'Urbanisme haurà de limitar-se a un mer control de legalitat, sense valoració alguna de l'oportunitat del projecte, i, al mateix temps, la intervenció d'aquest òrgan serà sense perjudici de la ulterior actuació del Jurat Provincial d'Expropiació, que serà el que, en última instància, si existira oposició dels expropiats, resoldrà sobre el preu just. Així les coses, la intervenció de la comissió haurà de limitar-se a la comprovació que la tramitació del projecte s'ha ajustat a la normativa vigent, que la documentació és suficient per a complir els preceptes legals i que el mètode de valoració efectuat s'ha ajustat als procediments legals.
  
L'article 23 de la Llei 6/1998, de 13 d'abril, sobre Règim del Sòl i Valoracions disposa que «als efectes d'expropiació, les valoracions del sòl s'efectuaran d'acord amb els criteris establits en la present llei, siga quina siga la finalitat que la motive i la legislació, urbanística o d'un altre caràcter, que la legitime». D'aquesta manera, en aqueix simple control de legalitat que ens ocupa, del que es tractarà fonamentalment és de comprovar l'adequació del projecte a aquesta llei i a la normativa complementària d'aquesta.
  
Segona. La tramitació seguida s'estima correcta i s'ajusta al que disposen els articles 202 i següents del Reglament de Gestió Urbanística.
  
Tercera. La documentació s'estima completa d'acord amb el que preveu l'article 202.1 del Reglament de Gestió Urbanística.
  
Quarta. L'objecte de l'expedient es considera adequat segons el que establix l'article 36 de la Llei 6/1998, sobre Règim del Sòl i Valoracions, en relació amb l'article 33 de la mateixa llei i 58 i 59 de la Llei de la Generalitat Valenciana 6/1998, Reguladora de l'Activitat Urbanística, desenvolupat pels articles 179 i 181 del Reglament de Planejament de la Comunitat Valenciana, aprovat pel Decret 201/1998, de 15 de desembre, del Govern Valencià i es troba legitimat l'exercici de la potestat expropiatòria per l'aprovació dels corresponents instruments de planejament urbanístic que preveuen la seua obtenció mitjançant expropiació.
  
Cinquena. Els criteris de valoració utilitzats es consideren, en principi, ajustats al que establix la Llei 6/1998, del Règim del Sòl i Valoracions, de conformitat amb l'informe emés per la Gerència Territorial del Cadastre.
  
Sisena. La Comissió Territorial d'Urbanisme és l'òrgan competent per a resoldre sobre l'aprovació de l'expedient d'expropiació pel procediment de taxació conjunta, segons disposen els articles 202.6 del Reglament de Gestió Urbanística i 10.e) del Decret 201/2003, de 3 d'octubre, del Govern Valencià pel qual s'aprova el Reglament dels Òrgans Urbanístics de la Generalitat Valenciana.
  
Aquesta resolució haurà de notificar-se als interessats titulars de béns i drets que figuren en aquest conferint-los un terme de 20 dies a l'efecte de manifestar la seua disconformitat amb la valoració establida. En aquest cas es traslladarà de l'expedient i del full d'apreciació impugnat al Jurat Provincial d'Expropiació Forçosa perquè se seguisquen els tràmits pertinents de determinació del preu just. Si els interessats no formulen cap oposició en el termini anteriorment citat, s'entendrà acceptada la valoració fixada en l'acte d'aprovació de l'expedient, s'entén determinat el preu just definitivament i de conformitat.
  
En tot cas, l'acord de l'aprovació de l'expedient d'expropiació, pel procediment de taxació conjunta, habilita que, previ el pagament o depòsit de l'import puga procedir-se a l'ocupació dels béns i drets afectats per l'expropiació, es produïxen els efectes previstos en els números 6, 7 i 8 de la Llei d'Expropiació Forçosa, sense perjudici de la valoració, si és el cas, pel Jurat Provincial d'Expropiació (art. 38 LRSV).
  
Vistos els preceptes legals citats, la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú en la seua redacció donada per la Llei 4/1999 i la resta de disposicions de general i pertinent aplicació, la Comissió Territorial d'Urbanisme
  
Acorda
  
Primer
  
Aprovar definitivament el projecte d'expropiació pel procediment de taxació conjunta, de l'àrea de reserva per a l'ampliació del patrimoni públic del sòl denominat Pablo Picasso.
  
Segon
  
Publicar íntegrament el present acord aprovatori en el Diari Oficial de la Generalitat Valenciana a l'efecte de la seua immediata entrada en vigor, de conformitat amb el que disposen els apartats 2 i 4.b) de l'article 59 de la Llei 6/1994, de 15 de novembre, de la Generalitat Valenciana, reguladora de l'activitat urbanística, en mancar el document de normes urbanístiques.
  
Tercer
  
Notificar el present acord, acompanyat dels corresponents fulls de preu just i dels criteris de valoració aprovats, als interessats titulars de béns i drets que apareixen en l'expedient conferint-los un terme de 20 dies durant el qual podran manifestar per escrit davant d'aquesta comissió la seua disconformitat amb la valoració establida.
  
En el cas que es formule oposició a la valoració es traslladarà de l'expedient i del full d'apreciació impugnat al Jurat Provincial d'Expropiació Forçosa perquè se seguisquen els tràmits pertinents de determinació del preu just, sense perjudici que el pagament o depòsit de l'import de la valoració produirà els efectes previstos en els números 6, 7 i 8 de l'article 52 de la Llei d'Expropiació Forçosa.
  
En cas contrari, s'entendrà acceptada la valoració fixada en l'acte d'aprovació de l'expedient, s'entén determinat el preu just definitivament i de conformitat.
  
Contra el present acord, que no posa fi a la via administrativa, es pot interposar recurs d'alçada davant de la secretària autonòmica de Territori i Medi Ambient, segons disposa l'article 74.3.c) de la Llei 5/1983, de 30 de desembre, de Govern Valencià, i l'article 55 del títol IX del Decret 81/2003, de 27 de juny, del Consell de la Generalitat, que estableix l'estructura orgànica de les conselleries de l'administració de la Generalitat, en el termini d'un mes comptador a partir del dia següent a la data de recepció de la present notificació.
  
Tot això sense perjudici que es puga exercir qualsevol altre recurs o acció que estime oportú.
  
Alacant, 28 de setembre de 2004.- El director general de Planificació i Ordenació Territorial: Pedro Grimalt Ivars.